Йәш саҡ дәртле, тиле саҡ. Ауылдашы, күршеһе Камилдың үҙенә тыныс ҡарай алмағанын йөрәге менән һиҙенә ине, үҙе лә уға битараф түгел. Бер көн клубта үҙен парлы бейеүгә саҡырған Камилдың һөйөү менән тулған ҡарашынан айырыла алманы. Медицина училищеһының һуңғы курсында уҡыған Камил аҙна һайын ауылға ҡайтты. Киләсәккә хыялдар ҡорҙо ике йәш йөрәк. Ҡулына диплом алғаста йәштәр өйләнештеләр. Камил тыуған ауылында фельдшер булып эшләй башланы. Бер йылдан мөхәббәттәренең емеше булып улдары Ғәлим тыуҙы. Ҡыуанып йәшәргә лә йәшәргә ине лә бит. Ҡалала йәшәгән һеңлеләренең тыуған көнөнә барырға поезға ултырғайнылар. Тәмәке тартырға сыҡҡан Камил юҡҡа сыҡты ла ҡуйҙы. Тәүҙә бөтә вагонды, һуңынан поезды тып баҫтырып эҙләп тә ҡаранылар, һыуға төшкән кеүек юҡ булды ла ҡуйҙы. Өс көндән генә тимер юлсылар ҡанға туҙған йәнһеҙ кәүҙәне тимер юл буйынан табып алдылар. Тикшереү асыҡланыуынса, Камил көсләргә маташыусы иҫеректәрҙән йәш ҡыҙҙы ҡотҡарған. Үҙен иҫәнгерәтеп, бысаҡ менән сәнсеп, поездан ташлап киткәндәр.